মার্কিন রাষ্ট্রদূতের অবগতির জন্য বাংলাদেশের ক্ষুদ্র ইতিহাসের একটা সংক্ষিপ্ত অধ্যায়ের উল্লেখ অপ্রাসঙ্গিক হবে না। পঁচাত্তরের সেনা অভ্যুত্থানে শেখ মুজিবুর রহমানের হত্যার সময় শেখ হাসিনা স্বামীর সাথে পশ্চিম জার্মানিতে ছিলেন। ভারতের প্রধানমন্ত্রী ইন্দিরা গান্ধী সপরিবারে হাসিনা ও তার ছোট বোনকে রাজনৈতিক আশ্রয় দেন। সেখানে সুশীলসমাজ থেকে সম্পূর্ণ বিচ্ছিন্ন অবস্থায় তাদের বিদেশী গোয়েন্দা সংস্থা র’য়ের হেফাজতে রাখা হয়। ও দিকে বাংলাদেশে মুজিব হত্যার পর বিদ্রোহী সেনারা খোন্দকার মোশতাক আহমেদকে গদিতে বসায়। মোশতাক শেখ মুজিবের সহকর্মী ও মন্ত্রিসভার সদস্য ছিলেন কিন্তু তিনি ভারতের প্রিয়পাত্র ছিলেন না। সে বছরেরই ৩ নভেম্বর ভারতপন্থী বলে বিবেচিত জেনারেল খালেদ মোশাররফ আরেকটা অভ্যুত্থান ঘটিয়ে জেনারেল জিয়াউর রহমানকে গৃহবন্দী এবং মোশতাককে গদিচ্যুত করে ক্ষমতা দখল করেন। কিন্তু চার দিন পরেই সাধারণ সৈনিকেরা খালেদ মোশাররফকে হত্যা করে জিয়াউর রহমানকে ক্ষমতায় বসায়।